IVP veroordeel vandalisme by KZN-hospitaalArgieffoto (Foto: Parentingupstream, Pixabay) Die Inkatha Vryheidsparty (IVP) in KwaZulu-Natal het inwoners in die provinsie gemaan om nie infrastruktuur te vandaliseer nie ná eiendom Maandag by die King Dinuzulu-hospitaal beskadig is. Inwoners van die informele nedersettings in Clare Estate en Laer Morningside, wat geëis het dat hulle werk by die hospitaal moet kry, in plaas van persone uit ander gebiede, is vermoedelik vir die skade verantwoordelik. “Dit is onvoorsiene en onnodige uitgawes. Dit maak ons baie kwaad dat mense steeds eiendom vandaliseer wanneer hulle gefrustreer is,” het Ncamisile Nkwanyana, die IVP in KwaZulu-Natal se woordvoerder vir gesondheid, gesê. “Dit moet ŉ saak van kommer wees vir elke Suid-Afrikaner, ongeag wat hulle politieke of maatskaplike oorweging is. Infrastruktuur is nie goedkoop nie en diegene wat ŉ gewoonte daarvan maak om dit af te brand en te vandaliseer, moet dadelik dié praktyk staak.” Sy het gesê indien eiendom beskadig of afgebrand word, het dit ŉ direkte negatiewe impak op die reg van pasiënte tot gesondheidsorg. Die regering moet ŉ sin van verantwoordelikheid vestig in die algemene publiek deur ŉ omvattende bewusmakingsveldtog, het Nkwanyana bygevoeg.